古釣臺歌送阮閱休美成沿檄浙東
作者：程俱
朝代：宋

paragraphs: 餓夫一往西山空，攫金胠篋清晝同。
東方作矣事何若，玉柙未解裙襦中。
排肩炙手日卓午，暮夜掉臂日送西飛鴻。
謂言冰壺不受汙，正似馬耳經東風。
我思一人，去我千載，乃在浙水之東富春瀨。
山嶔嶇兮矗雲漢，溪流喧豗白石亂。
瀨聲盡處萬尋碧，蟠蜒蜿兮守斯人之故宅。
旁人指山名釣臺，下視九土氛黄埃。
投竿百犗何足道，直拂三珠挂瑤草。
彼一人兮皎獨立，清風爲神冰爲骨，佩瓊蕤兮結明月。
紉蘅蘭以薦枕兮，服龍淵之無缺。
羊裘蒙茸溪水旁，大勝被衮升明堂。
劉秀發兵誅不道氣，厭昆陽纔一掃。
登床撫腹坐太息，始信赤符非至寶。
君房素癡定不癡，致位鼎足何其危。
阿諛順旨腰領絕，安知直言身見殺。
我昔客新定，挂帆七里灘。
整冠拜祠下，巖巖千仞層臺巔。
神遊八海極，彷彿聆其語。
但覺萬古松風寒，滔滔舉世無不可。
正自喪我非毋我，嚴灘水清山翠微。
貪廉懦立歸來兮，奎蹄絮縫不可以久棲。